Author: hlinkaj
Last saved by: spano
Company: MV SR

N Á R O D N Á    R A D A    S L O V E N S K E J    R E P U B L I K Y

III. volebné obdobie

									Číslo: 

N á v r h
 
poslancov Národnej rady Slovenskej republiky Jirka Malchárka a Imricha Hamarčáka 

n a   v y d a n i e

zákona, ktorým sa mení a dopĺňa zákon č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení niektorých zákonov
_____________________________________________________________________

							Návrh na uznesenie:

Predkladajú:

Jirko  M a l c h á r e k   

Imrich  H a m a r č á k 

Národná rada Slovenskej republiky
s c h v a ľ u j e
návrh poslancov Národnej rady Slovenskej republiky Jirka Malchárka a Imricha Hamarčáka na vydanie zákona, ktorým sa mení a dopĺňa zákon č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení niektorých zákonov 

Bratislava  január 2004 

Dôvodová správa

Všeobecná časť

	Predložený návrh tohto zákona je predkladaný ako iniciatívny poslanecký návrh. Registrácia podniku v Slovenskej republike pri súčasne platných právnych úpravách môže trvať až 90. Keď porovnáme priemernú dobu založenia podniku v Európskej únii, ktorá je 15 dní je táto doba stále nekonkurenčne dlhá a pôsobí negatívne na podnikateľské prostredie. 

Objektívne je možné hodnotiť, že za posledné štyri roky došlo k podstatnému skráteniu tejto doby a pri reálnej registrácii podniku je táto doba mnohokrát aj kratšia. Skrátenie doby na zaregistrovanie podnikateľského subjektu sa vo výraznej miere vyriešil tým, že dňa 28. 10. 2003 bol v Národnej rade SR prijatý Zákon o registrácii údajov v Obchodnom registri a ukladaní listín do zbierky listín. 

Cieľom predkladaného návrhu zákona je nadviazať na tento zákon a navrhovanými úpravami dosiahnuť ďalšie významné skrátenie doby potrebnej na registráciu podniku.

Jednou z podstatných podmienok zápisu do obchodného registra je živnostenské oprávnenie, ktorého vybavovanie sa riadi Živnostenským zákonom 455/1991 Z. z. V tomto procese sa navrhuje skrátenie lehôt na vydanie oprávnenia u ohlasovacích, ale aj koncesovaných živností. 

Za zbytočný administratívny úkon je možné pokladať aj požiadavku vyplývajúcu z § 3 ods. 4 zákona č. 116/1990 Z. z. o nájme nebytových priestorov, kde sa k nájomnej zmluve vyjadroval resp. vyžadoval súhlas národného výboru. 

Platná právna norma vo veci registrácie fyzickej a právnickej osoby u správcu dane určuje subjektom, ktoré získavajú oprávnenie na podnikateľskú činnosť na území SR povinnosť registrovať sa do 30 dní u miestne príslušného správcu dane (§ 31 zákona č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov). Správca dane je povinný vydať osvedčenie o registrácii do 30 dní od doplnenia oznámenia o registrácii zo strany podnikateľského subjektu a nie odo dňa podania oznámenia o registrácii. Uvedený proces registrácie u správcu dane teda môže byť predĺžený prieťahmi zo strany správcu dane, ak správca dane bude mať pochybnosti (subjektívny pohľad správcu dane – zo zákona nie je určené o aké prieťahy môže ísť), pričom doručí podnikateľskému subjektu výzvu na doplnenie údajov a určí lehotu, ktorá nie je zákonom vymedzená. Preto sa navrhuje upraviť zákonom lehotu 7 dní na vydanie osvedčenia o registrácii správcom dane odo dňa obdržania oznámenia o registrácii od daňového subjektu a preverenie údajov uvedených v oznámení o registrácii vykoná správca dane následne po vydaní osvedčenia o registrácii daňového subjektu. 

Taktiež sa navrhuje stanoviť lehotu 7 dní na vydanie osvedčenia o registrácii za platiteľa dane z pridanej hodnoty (§ 4 zákona č. 289/1995 Z. z. o dani z pridanej hodnoty v znení neskorších predpisov) správcom dane odo dňa doručenia žiadosti a to tak pri povinných ako aj dobrovoľných žiadostiach o registráciu za platiteľa dane z pridanej hodnoty s dňom registrácie, ktorý uvedie žiadateľ vo svojej žiadosti a nie dňom, ktorý určí správca dane. Odstraňuje sa tiež subjektívnosť správcov dane pri posudzovaní a rozhodovaní o dobrovoľnej registrácii platcov dane s pridanej hodnoty. Preverovanie údajov uvedených v žiadosti o registráciu vykoná správca dane následne po vydaní osvedčenia o registrácii daňového subjektu, pričom v rámci miestneho zisťovania preverí aj opodstatnenosť registrácie za platiteľa dane z pridanej hodnoty. V prípade preukázania neopodstatnenosti registrácie za platiteľa dane z pridanej hodnoty vydá rozhodnutie, ktorým zruší osvedčenie o registrácii.

Osobitná časť

K Čl. I.

	Doterajšie lehoty na vydávanie živnostenského listu a rozhodovanie o koncesii sa navrhuje skrátiť pri ohlasovacích živnostiach z 15 dní na 7 dní a pri koncesovaných živnostiach z 30 dní na 7 dní, čím sa sleduje urýchlenie možnosti začať podnikať. Ďalej sa navrhuje vypustiť tú časť z § 53 ods. 1, kde sa žiadalo stanovisko Slovenskej živnostenskej komory, ktorá sa vyjadrovala a posudzovala splnenie podmienky spoľahlivosti. 

K Čl. II.

	V zákone o nájme a prenájme nebytových priestorov sa navrhuje vypustenie odseku 4 v § 3, kde sa k zmluve vyjadroval resp. vyžadoval súhlas národného výboru. Uvedené ustanovenie sa navrhuje vypustiť z dôvodu urýchlenia začatia podnikania resp. odstránenia zbytočných administratívnych úkonov.

K Čl. III.

	Na základe skúsenosti z využívania zákona o správe daní a poplatkov a jeho aplikácii v praxi vyplýva, že daňové subjekty, ktoré sa so svojimi žiadosťami v zmysle tohto zákona obracajú na daňové úrady, často poukazujú na neúnosnosť celého procesu pri schvaľovaní vydania rozhodnutia.	Schválením tohto pozmeňujúceho návrhu sa urýchli celý proces schvaľovania.	Navrhovaná zmena vyplýva aj zo skúsenosti v jednotlivých krajinách Európskej únie a sleduje sa zabezpečenie európskeho štandardu pri skrátení tejto lehoty.

K Čl. IV.

	Návrhom sa ustanovuje lehota pre daňový úrad na 7 dní na vydanie osvedčenia o registrácii. Zároveň sa odstraňuje subjektívnosť v posudzovaní a rozhodovaní daňového úradu pri registrácii platcov dane z pridanej hodnoty, ktorí sa chcú registrovať dobrovoľne.

K Čl. V.

	Navrhuje sa nadobudnutie účinnosti predloženého poslaneckého zákona. 

NÁRODNÁ RADA SLOVENSKEJ REPUBLIKY
III. volebné obdobie 

Návrh 

Zákon

z..........................2004,

ktorým sa mení a dopĺňa zákon č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení niektorých zákonov

	Národná rada Slovenskej republiky sa uzniesla na tomto zákone:

Čl. I

	Zákon č. 455/1991 Zb. o živnostenskom podnikaní (živnostenský zákon) v znení zákona č. 231/1992 Zb., zákona č. 600/1992 Zb., zákona Národnej rady Slovenskej republiky č. 132/1994 Z. z., zákona Národnej rady Slovenskej republiky č. 200/1995 Z. z., zákona Národnej rady Slovenskej republiky č. 216/1995 Z. z., zákona Národnej rady Slovenskej republiky č. 233/1995 Z. z., zákona Národnej rady Slovenskej republiky č. 123/1996 Z. z., zákona Národnej rady Slovenskej republiky č. 164/1996 Z. z., zákona Národnej rady Slovenskej republiky č. 222/1996 Z. z., zákona Národnej rady Slovenskej republiky č. 289/1996 Z. z., zákona Národnej rady Slovenskej republiky č. 290/1996 Z. z., zákona č. 288/1997 Z. z., zákona č. 379/1997 Z. z., zákona č. 70/1998 Z. z., zákona č. 76/1998 Z. z., zákona č. 126/1998 Z. z., zákona č. 129/1998 Z. z., zákona č. 140/1998 Z. z., zákona č. 143/1998 Z. z., zákona č. 144/1998 Z. z., zákona č. 161/1998 Z. z., zákona č. 178/1998 Z. z., zákona č. 179/1998 Z. z., zákona č. 194/1998 Z. z., zákona č. 263/1999 Z. z., zákona č. 264/1999 Z. z., zákona č. 119/2000 Z. z., zákona č. 142/2000 Z. z., zákona č. 236/2000 Z. z., zákona č. 238/2000 Z. z., zákona č. 268/2000 Z. z., zákona č. 338/2000 Z. z., zákona č. 223/2001 Z. z., zákona č. 279/2001 Z. z., zákona č. 488/2001 Z. z., zákona č. 554/2001 Z. z., zákona č. 261/2002 Z. z., zákona č. 284/2002 Z. z., zákona č. 506/2002 Z. z., zákona č. 190/2003 Z. z., zákona č. 219/2003 Z. z. a zákona č. 245/2003 Z. z. sa mení takto:

1.	V § 47 ods. 1 sa slová „15 dní“ nahrádzajú slovami „7 dní“.
2.	V § 53 ods. 1 sa vypúšťajú vety: „Na posúdenie plnenia podmienky spoľahlivosti si vyžiada vyjadrenie Slovenskej živnostenskej komory. Ak Slovenská živnostenská komora do 20 dní od doručenia žiadosti vyjadrenie nevydá, znamená to, že s udelením koncesie súhlasí.“.
3.	V § 53 ods. 4 sa slová „30 dní“ nahrádzajú slovami „7 dní“. 

Čl. II

	Zákon č. 116/1990 Zb. o nájme a prenájme nebytových priestorov v znení zákona      č. 403/1990 Zb., zákona č. 529/1990 Zb., zákona č. 229/1991 Zb. a zákona č. 540/1991 Zb. sa mení takto:

V § 3 sa vypúšťa odsek 4. 

Čl. III

	Zákon č. 511/1992 Zb. o správe daní a poplatkov a o zmenách v sústave územných finančných orgánov, v znení zákona č. 102/1993 Z. z., zákona č. 165/1993 Z. z., zákona č. 253/1993 Z. z., zákona č. 254/1993 Z. z., zákona č. 172/1994 Z. z., zákona č. 249/1994 Z. z., zákona č. 187/1994 Z. z., zákona č. 374/1994 Z. z., zákona č. 367/1994 Z. z., zákona č. 58/1995 Z. z., zákona č. 146/1995 Z. z., zákona č. 304/1995 Z. z., zákona č. 386/1996 Z. z., zákona č. 12/1998 Z. z., zákona č. 219/1999 Z. z., zákona č. 367/1999 Z. z., zákona č. 240/2000 Z. z., zákona č. 493/2001 Z. z., zákona č. 215/2002 Z. z., zákona č. 233/2002 Z. z., zákona č. 291/2002 Z. z., zákona č. 526/2002 Z. z. a zákona č. 114/2003 Z. z. sa  mení a dopĺňa takto: 
1.	V § 30a ods. 2 sa na konci pripája táto veta: „O registrácii podľa § 31 je správca dane povinný rozhodnúť do siedmych dní odo dňa doručenia žiadosti o registráciu alebo do siedmych dní od vysvetlenia, zmeny alebo doplnenia tejto žiadosti podľa § 31 ods. 10.“.
2.	V § 30a ods. 3 sa slová „60 dní“ nahrádzajú slovami „30 dní“.
3.	V § 30a ods. 4 sa slová „60 dní“ nahrádzajú slovami „30 dní“. 

Čl. IV

	Zákon č. 289/1995 Z. z. o dani z pridanej hodnoty v znení zákona č. 200/1996 Z. z., zákona č. 386/1996 Z. z., zákona č. 371/1997 Z. z., zákona č. 60/1999 Z. z., zákona č. 253/1999 Z. z., zákona č. 342/1999 Z .z., zákona č. 246/2000 Z. z., zákona č. 524/2001 Z. z., zákona č. 555/2001 Z. z., zákona č. 511/2002 Z. z., zákona č. 637/2002 Z. z., zákona č. 144/2003 Z. z. a zákona č. 255/2003 Z. z sa  dopĺňa takto:

1.	V § 4 ods. 1 sa v poslednej vete na konci vypúšťa bodka a pripájajú sa tieto slová: „bezodkladne, najneskôr do siedmych dní odo dňa doručenia žiadosti.“.
2.	V § 4 ods. 3 sa v poslednej vete vypúšťa bodka a pripájajú sa tieto slová: „bezodkladne, najneskôr do siedmych dní odo dňa doručenia žiadosti.“.
3.	V § 4 ods. 4 znie: „(4) Platiteľmi môžu byť aj osoby podliehajúce dani, ktorým nevznikla povinnosť registrácie podľa odsekov 1 až 3. Ak osoba podliehajúca dani požiada daňový úrad o registráciu, daňový úrad vydá osvedčenie o registrácii; tieto osoby sú platiteľmi dňom uvedeným v osvedčení o registrácii.“. 

Čl. V

Tento zákon nadobúda účinnosť pätnástym dňom po jeho vyhlásení v Zbierke zákonov Slovenskej republiky.